റോഡിലെ കുഴിയില് വീണ് സ്പീക്കറുടെ കാറിന്റെ ടയര് പഞ്ചറായി: വാഴനട്ട് നാട്ടുകാര് ആലപ്പുഴ: ദേശീയപാതയിലെ കുഴിയില് വീണ് സ്പീക്കര് എംബി രാജേഷിന്റെ ഔദ്യോഗിക വാഹനം പഞ്ചറായി. ഇന്നലെ രാത്രി 8.30ന് ദേശീയപാതയില് 66ല് കായംകുളം കെപിഎസിയ്ക്ക് സമീപമാണ് സംഭവം ഉണ്ടായത്. തിരുവനന്തപുരത്തേയ്ക്ക് പോകുകയായിരുന്നു സ്പീക്കര്. അപകടമറിഞ്ഞ് നാട്ടുകാര് ഓടിക്കൂടിയതോടെ സ്പീക്കറെ പോലീസിന്റെ വാഹനത്തില് കൃഷ്ണപുരം കെടിഡിസിയില് എത്തിച്ചു. പഞ്ചറൊട്ടിച്ച് ഒന്പത് മണിയോടെ സ്പീക്കര് യാത്ര തുടര്ന്നു. സ്പീക്കറുടെ വാഹനം പഞ്ചറായതിന് പിന്നാലെ നാട്ടുകാര് റോഡിലെ കുഴിയില് വാഴ നട്ടു. ദേശീയപാതയില് ഹരിപ്പാട് മുതല് കൃഷ്ണപുരം വരെ റോഡില് നിറയെ കുഴികളാണുള്ളതെന്ന് നാട്ടുകാര് പറയുന്നു. വാഹനങ്ങള് കുഴിയില് വീണ് നിരവധി അപകടങ്ങളാണ് ഇവിടെ ഉണ്ടാകുന്നത്. തിരക്കേറിയ സമയങ്ങളില് വാഹനങ്ങളുടെ നീണ്ട നിരയാണ് ഈ കുഴികള് മൂലം ഉണ്ടാകുന്നത്. കുഴികളില് വെള്ളം നിറഞ്ഞ് കിടക്കുന്നതിനാല് പലപ്പോഴും അവ കാണാതെ ഇരുചക്ര വാഹനങ്ങളും അപകടത്തില്പ്പെടുന്നുണ്ട്.